Ferðasaga hóps nemenda í FVA til Slóvakíu Dagana 1. – 10. apríl síðastliðinn fóru 20 nemendur frá Fjölbrautaskóla Vesturlands í námsferð til Slóvakíu . Um var að ræða samstarfsverkefni milli Fjölbrautaskóla Vesturlands og Gymnázium J.B.Magina í Vrbové í Slóvakíu sem strykt var af EES og stjórnvöldum í Slóvakíu . Verkefnið gekk út á að efla umhverfisvitund nemenda , samstarf og tengsl , sem það vissulega gerði . Í nóvember á síðasta ári komu 20 nemendur til Íslands frá skólanum í Vrbóve . Hver Íslendingur fékk slóvakískan félaga , þeir gistu svo heima hjá hvor öðrum . Á Íslandi var m.a. kíkt í heimsókn í Ljósafossvirkjun og Deildartunguhver , unnið að ýmsum verkefnum varðandi endurnýtanlega orku og erlendu nemendunum leyft að kynnast náttúru og menningu Íslands . Ferðalagið til og um Slóvakíu var mjög áhugavert . Flogið var til Berlínar og þaðan til Vínarborgar . Þaðan var farið með rútu til bæjarins Vrbové . Ferðin tók um hálfan sólarhring . Eftir það voru ferðalangarnir vægast sagt þreyttir . Tekið var mjög vel á móti okkur með kaffi og kökum í matsal skólans , áður en farið var á safn um Móric Count de Benyovszky , mann frá Vrbové sem ferðaðist víðsvegar um heiminn og lenti í alls konar ævintýrum . Eftir það fóru íslensku nemendurnir heim til sinna félaga . Daginn eftir lagði hópurinn af stað til bæjarins Terchová , sem er upp í fjöllum . Á leiðinni þangað var stoppað í tveimur kastölum í Beckov og Trenčín . Annan kastalann var enn verið að endurgera eftir bruna sem lagði hann í rúst . Enn er hægt að sjá leifar af veggmynd í einum glugganum , sem var í kirkju innan kastalans . Seinni kastalinn var í talsvert betra ásigkomulagi . Inni í honum voru húsgögn sem safnað hafði verið saman frá hinum ýmsu stöðum , því upprunalegu húsgögnin brunnu , eins og í mörgum kastölum . Í Slóvakíu er fjöldinn allur af kastölum og í þeim upplifðu litlu Íslendingarnir sig sem konungborna . Nokkrir dagar voru nýttir í verkefnavinnu þar sem nemendur unnu saman . Nemendunum var skipt í hópa . Hver hópur fékk eitt þema sem hann átti að rannsaka , vinna með og flytja fyrirlestur um fyrir hina . Viðfangsefnin voru til dæmis samanburður dreif - og þéttbýlis , umhverfisáhrif ferðaiðnaðarins , sjálfbær þróun og misrétti , atvinnuvegir og sjálfbærni auk fjölgunar mannkynsins . Einnig var farið í gamalt raforkuver sem var í notkun frá 1906 til 1997 . Þar fengu nemendurnir að vinna og föndra með rafmagn . Þó að sólin hafi skinið í Terchová þá fengu fölu Íslendingarnir ekki bara að liggja og flatmaga á hótelinu . Farið var með kláf upp í yfir 1500 m hæð og gengið um skíðasvæði . Einnig var farið á safn um Juraj Jánošík sem er einskonar Hrói Höttur þeirra Slóvaka . Stór hluti af hópnum fór í fjallgöngu um Jánošíkove gilin . Lagt var af stað frá Terchová í sól og miklum hita . Gengið var meðfram læk og háum trjám . Á ákveðnum tímapunkti skiptist hópurinn í tvennt . Hluti snéri við og gekk aftur sömu leið til baka , meðan hinn hélt áfram upp gilið , þar sem við tók klifur . Komið var niður í bænum Štefanóva og tók gangan um 3 tíma . Deginum fyrir brottför var eitt í höfuðborginni Bratislava . Sumir ákváðu að rölta um gamla bæinn , aðrir gerðu það sem Íslendingar gera best , versla all hressilega erlendis . Um kvöldið var síðasta kvöldmáltíðin snædd á fljótabáti sem lá við landfestar á Dóná . Maturinn í Slóvakíu var öðruvísi en hér og hagstæðara er að versla þar en heima . Slóvakar drekkja ekki matnum sínum í sósu eins og við Íslendingar eigum til að gera . Hádegisverðurinn var aðalmáltíð Slóvaka en ekki kvöldverðurinn eins og hjá okkur . Í flestum tilfellum var forréttar neytt í hádeginu . Mikil gjafamenning ríkir í Slóvakíu . Í bæði skiptin sem hópurinn hittist leystu Slóvakarnir Íslendingana út með gjöfum . Nær allt sjónvarpsefni Slóvaka er þýtt yfir á móðurmálið , sem hefur áhrif á enskukunnáttu þeirra , en á sama tíma styrkir það móðurmálið . Allt í allt var þetta mjög skemmtileg og fræðandi ferð . Við lærðum ekki bara um sjálfbærni og þær hættur sem að jörðinni stafa , heldur einnig það að þó að menningin , tungumálin , landamæri og fjarlægð skilji okkur að þá lifum við öll saman á þessari jörð og höfum sömu grundvallar hagsmuna að gæta .